سیزین کئفینیز کیمه باغلیدیر؟!
دوکتور جئری
بو گونلر کیمدن حالینی سوروشورسان باشلاییر آخ-وای ائلهمگه! هامینین دردی-چورو دا عئینیدیر سانکی: پولسوزلوق!!
دونن تئیمور آغانین قهوهخاناسیندان اگلشمیشدیک. حاجی سولئیمان گلدی. حاجی سولئیمان بیزیم اوستاد دفترینین داییسیدیر. چوخ وارلی-کارلی بیریسیدیر. یئددی-سککیز حیطی، اوچ-دؤرد دوکانی، نئچه-نئچه باغی - زمیسی واردیر. اؤز- اؤزومه، "بختورین کئفینین اوستونه کئف یوخدور! "دئیه آیاغا قالخیب حالینی سوروشدوم:
- حاجی کئفین نئجهدیر؟
الیمی سیخیب آجی-آجی گولومسهیهرک:
- منیم کئفیم یعقوبعلینین کئفینه باغلیدیر، اونون کئفی یاخشی اولسا منیمکیده یاخشیدیر!- دئدی.
بیزدن اوزاقلاشیب تای-توشلارینین یانیندا اگلشینجه، اوستاد دفترینی دومسوکلهدیم:
- یعقوبعلی داها کیمدیر؟!
اوستاد دفتری پیچیلدادی:
- یعقوبعلی داییمین بیرجه کورهکنیدیر. قوماربازدیر، اوتاندا، کئفی کؤک اولور، اوتوزاندا گئدیر داییقیزیمی آتیر کؤتگین آلتینا!
گؤنده ر بؤلوم لر: حیكایه و گولمهجهلر
نییه آمریکانین أتوم بومباسی اولمالیدیر بیزیم یوخ؟!
دوکتور جئری
قونشوموز جناب سروان اصلانی گولش
قاباق،خوش دانیشیق، میرتجیل بیر اینساندیر. دانیشاندا آدامی اؤزونه والئه ائدیر. اوتوز ایل بوندان قاباق امکلی اولوب. کئچن گون
ائل باغیندا ارتشده اولان خاطیرهلریندن دانیشدی. اونون خاطیرهلرینی دینلهیهلی
بیردن دونیادا اولان ایکیلی سیاستلرین سیرری منیم اوچون آچیقلانمیش اولدو!
او دئدی:
شاهلیق دؤنمینده عجبشیر پادگانیندا خیدمت ائدیردیم. بیرآز اینگیلیس دیلی
بیلدیگیمه گؤره منی آمریکا موستشارلارینین سورجوسو اولاراق گؤرهولندیرمیشدیلر.
بیر گون جیپ ماشینی ایله جورج و مایکل آدلی ایکی افسری تبریزدن عجبشیر پادگانینا
آپاریردیم. داریخدیرجی بیر دوروم ایدی؛ افسرلر یاواش-یاواش بیربیرلری دانیشیر،
منده مورگولو-مورگولو گؤزومو یولا تیکمیشدیم. بیردن مایکل آدلی افسر یئرینده گرنهشهرک
یانینی قووزاییب،"دیززز" کیمی بیر سس چیخارتدی! دوداغیم قاچدی، ایستهدیم
گولوم آنجاق گؤردوم اونلار بیر شئی اولمامیش کیمی دانیشقلارینی سوردورورلر.
اؤز-اؤزمه دئدیم؛ اولمایا ماجرانی اؤرت-باسدیر ائلهمک ایستهییرلر! اوچ-دؤرد
دقیقه گئچدی. بو کز جورج یانینی قووزاییب "جوووو" کیمی بیر سس چیخارتدی.
آینادا اوزلرینه باخدیم، یئنه بیر شئی اولمامیش کیمی دانیشیردیلار. او زامانلاردا
منده بیر آز اینقلابی احوال-روحیه وار ایدی. دوشوندوم: اوسدورانین قاباغیندا
سیچماسان دئیر بلکه گؤتون یوخدور! گرهک بو آمریکالیلارا یاخشی بیر درس وئرَم.
آمما گؤردوم ماشیندا سیچماق اولماز! بیردن آتامین بیر سؤزو یادیما دوشدو. او دئیَردی:
آمریکادا اوسدورماق مان(عیب) دئییل گَییرمک ماندیر. ایستهدیم اونلارین اوسدورماغینین
قاباغیندا منده گییریم، یئنه اؤز- اؤزومه دئدیم:یوخ اوندا گئدیب اویان-بویاندا
دئییرلر ایرانلیلار کولتورسوزدورلر! سونوندا بو قرارا گلدیم: قاباق-قارشی اولاراق
منده اوسدورام! جانیمی دیشیمه ییغیب قارنیمی، باغیرساقلاریمی، اوتوراغیمی زورا باسدیم:
"زارررت".
ایکی سایین ایچینده ماشین ایگ-قوخو ایله دولدو!
سانکی خردل گاز وورموشدولار! اؤزومون جیگرلریم آغزیما گلدی قوخودان!..مایکل الینده
اولان مشق آغاجی ایله آرخادان چیگنیمه تاپداییب قیشقیرردی:
-ساخلا!..ساخلا!..
آیاغیمی ساخلاجا باسدیم. افسرلر هرهسی بیر قاپیدان اؤزلرینه ائشیگه آتدیلار. باییرا
باخدیم، جورج اللرینی قارنینا قویوب اؤیوردو! مایکلین حالی دا اوندان یاخشی
دئییلدی.
تیر-تیر تیترهییردیم:
- یقین منی ارتش شاهنشاهیدان قوواجاقلار!
هاندان-گئجدن افسرلرین هوشو باشلارینا گلدی، جیپین آرخاسیندان سو قالونونو
گتیردیم. ال-اؤزلرینی یودولار. بیر تورلو گونامی یوماغا چالیشدیم:
- جنابلار باغیشلایین اؤز الیمده دئییلدی بیردن چیخدی!..
مایکل دئدی:
- پادگانا یئتجک تئز گئت اؤزونو...
(قورخودان اؤدوم آغزیما گلدی؛ یقین اؤزمو بازداشتگاها معروفچولوق ائتمهلیایدیم)
... گئت اؤزونو بهدارییا معروفچولوق ائله!..
چاشیردیم:
- بهدارییا؟!!
- هه! بهدارییا...ائله بیل خبرین یوخدو خستهسن!..
مایکل چاش-باش اولدوغومو گؤرونجه آچیقلادی:
- خسته آدامین اوسدوراغی قوخویار! بللی دیر سن یامان خستهسن!!
مایکلین سؤزو دوغرو اولمالی ایدی، اونلارین اوسدوراغین اصلن ایگ-قوخوسو یوخ
ایدی!
تکرار ماشینا میندیک. افسرلرین رنگ-روفلاری قاچمیشدی. عجبشیرهجن نه دیندیلر،
نه دانیشدیلار، نه ده اوسدوردولار!
گؤنده ر بؤلوم لر: حیكایه و گولمهجهلر
اورگانیک یامان
دوکتور جئری
آراباچی صفرعلینین آغزی بتر کیفیر، بترده دعواکار آدامدیر. بوش نسنهلرین اوستونده خالق ایله دالاشیب یامانلاشماغا باشلار. داناباش کندینده، ایندییهدک کیمسه اونون یامان-یوْووُزلاریندان آماندا قالماییب. یامانلارینین هامیسی دا اورگانیکدیر! بیردؤنه، ییرمی یئددی-ییرمی سککیز ایل بوندان قاباق 22بهمن گؤستریلرینه قاتیلیب جهانی استکبار-ی سؤیمگه باشلاینجا ایمام جومعه قولاغیندان یاپیشیب سیرادان ائشیگه اؤتورهرک،" آخماق کیشی بوراسی بو یامانلارین یئریدیر؟! گؤرمورسن آرواد-اوشاق وار؟ آدام کیمی مرگ بر آمریکا، مرگ بر اسرائیل.. دئیه بیلمزسن؟!" دئیه اوستونه قیشقیرمیشدی.
صفرعلینین سون دعواسی اون بئش گون بوندان قاباغا قاییدیر. آراباسینا یونجا یوکلهییب کوچهدن کئچرکن یونجالار دللک جاببارین ناودانینا ایلیشیب یئریندن چیخارتمیشدی. دللک جاببار ائشیگه چیخیب دیللهنینجه صفرعلی اونون اوشاغی اولمادیغینی نظرده آلاراق آروادینی سؤیمگه باشلامیشدی. یازیق جاببارین رنگ-روفو قیپقیرمیزی اولوب آغزینی آچیب نسه دئمک ایستهییرکن دیشلری قیفیلانیب یئره ییخیلمیشدی. قاپی-قونشو اونو تئز خستهخانایا چاتدیرماسایدیلار-دوکتورلارین دئدیگینه گؤره- اؤلهجک ایدی.
کئچن هفته بیر خبر توپ کیمی داناباش کندینده سسلندی: آرابانی قوشاندا، آت صفرعلینین اورگانینی قاپمیش!
سؤیلنتیلر دئییشیک ایدی؛ کیمیلری اورگانین کؤکدن قوپدوغونو، کیمیلری ده چئینهنیب ایشلهنیلمز دوروما دوشدوگونو سؤیلهییردیلر. کندلیلر بیر یاندان صفرعلینین حالینا اوزلوسهلرده بیر یاندان دا سئوینیردیلر اونون کیفیر یامانلاریندان جانلاری قورتولوب!
دونن صفرعلینی ائولرینه گتیردیلر. دوست-تانیشلارلا ییغیشیب حالینی سورشماق اوچون گؤروشونه گئتدیک. یولدا دللک جاببارا توش گلدیک. قولتوغوندا یئکه بیر رشت دوگوسو تورباسی داشیییردی. الیمیزده میوه-شیرنیلری گؤرجک سئویندی. "صفرعلینین یانینا گئدیرسیز؟" دئیه سوروشدو. "هه" دئینجه بیزه قوشولوب،"ایجازه وئرسهز منده سیزیله گلیم"دئدی. "لاپ یاخشی!"دئدیک. اوستاد دفتری قولاغیما پیچیلدادی:"غئیرتسیزه باخ! ائله بیل اوگون بونون آروادینی سؤیموردو؟!"
صفرعلیگیله یئتیشدیک. قاپینی چالدیق. آروادی گوللو خانیم ائشیگه چیخدی. قارا گئینمیشدی! "بویور" ائتدی؛ ایچرییه گئچدیک آنجاق دللک جاببار قاپی آغزیندا دایاندی. گوللو خانیم گئنه "بویورون- بویورون" ائدینجه دللک جاببار دوگو تورباسینی اونا اوزاداراق دئدی:
- موزاحیم اولماق ایستهمیرم؛ زحمت اولماسا صفرعلی آیاغا قالخینجا بو آرپالاری آتین قاباغینا تؤکهسیز، آج قالماسین!!
گؤنده ر بؤلوم لر: حیكایه و گولمهجهلر
یالانچیلار
دوکتور جئری
اورمو
گؤلونون چؤللشمهسینین قاباغینی آلما یوللارینی آختارماق اوچون دؤولت طرفیندن بیر
هئیت اورمو شهرینه گؤندهریلیر. یولدا سوروجونون یوخلاماسی اوزوندن ماشین درهیه
دیغیرلانیر. او یاخینلیقدا قویون یایان قلئیچی مورتوض بونو گؤرجک قضا یئرینه یئتیشب
آداملاری بیر-بیر ازیلمیش دؤولت ماشینیندان
چیخارداراق قویلاماغا باشلاییر.
ائرتهسی گون مأمورلار
اولای یئرینه تؤکولوشوب قلئیچی مورتوضو
سورغو- سوالا توتورلار:
- سن نییه بیزه خبر وئردمهدین؟!
- جیب
تئلئفونوم ائوده قالمیشدی؛ منده قویونلاری اؤتوروب پاسگاه گله بیلمزدیم!
- سن نییه اؤز
باشینا آداملاری قویلادین؟
- اؤلولر
آچیقلیقدا قالیب قورد-قوشا یئم اولماسینلار دئیه قویلادیم؛ هر نه اولسا بیز
موسلمانیق اؤلونون یئرده قالماسی جایز دئییل.
- سن آرخایین
ایدین هامیسی اؤلموشدو؟
- بعضیلری
ایدیعا ائدیردیلر دیریدیرلر آنجاق سیزده یاخشی بیلیرسیز بو سیاستچیلر نئجه آدامین گؤزونه
دیک-دیک باخیب یالان دانیشیرلار!!
گؤنده ر بؤلوم لر: حیكایه و گولمهجهلر
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab uig_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab